Geplaas deur	Gerhard van Huyssteen Donderdag 14 Februarie 2019
My derde mees gehate liedjie óóit is Toto se 1982-treffer “Africa”. Kyk, jy kan mos nie ŉ Suid-Afrikaanse draadloos aanskakel nie, of dié Eurosentriese popnommertjie blêr binne die eerste uur of vier gewaarborgd deur jou huis. En Eurosentries begin nie eers om dit te beskryf nie! Die arme liedjieskryfkindertjie was sekerlik nog nooit eers in Afrika nie:
Selwers was ek ook nog nie in die Serengeti nie, maar standerd 7-Aardrykskunde het my tog bemagtig om sterk te vermoed dat dit onsin is.
It's gonna take a lot to drag me away from you // There's nothing that a hundred men or more could ever do
I bless the rains down in Africa // Gonna take some time to do the things we never had
Ek had die voorreg om saam met my beleë ma ŉ week lank op ŉ huisboot op die Choberivier te spandeer. Benewens twee werksuitstappies na Windhoek, was dit my eerste treë in regte-egte Afrika in. (Ek is dus ook maar van die hondjie gebyt as ek snedig oor Toto se non-Afrosentrisme is ...)
Vir ŉ week lank geen nikse, nêrense en niemandse internet en telefoonverbinding nie. Geen Facebook en Twitter nie. Geen nuus, sport of weer nie. Geen Google nie. Zero. Ziltch. Zip. Net die saligheid. En jou eie kop, en jou eie woorde in jou kop.
Toe doen die woord “uitspansel” sig skielik voor – soos ŉ eenwoordkoor wat vasklap.
As jy ooit met vakansie was in die woesterny wat Afrika is, sal jy dalk my obsessie met die woord “uitspansel” herken. Want ek kan op geen ander manier die grootsheid, oopheid, omvangrykheid, wydheid, skouspelagtigheid en glorievolle rykheid van die Afrikalugruim wat ŉ mens daar sien, beskryf nie.
Want in die uitspansel kry jy meer kennis as op die hele Wikipedia saam. Daar is ontelbare Wiktionarywoorde wat wag om beskryf en omskryf en gevang en verloor te word: Oerknal, Oergees, Oerwese, Oerson. Die uitspansel is die Oergoogle ...
I bless the rains down in Africa // I bless the rains down in Africa // I bless the rains down in Africa
Hierdie rubriek het in gewysigde vorm in Beeld van 14 Februarie 2019 verskyn.
Lees 517 tye	Laaste modifikasie op Vrydag 01 Maart 2019 07:12
Meer in hierdie kategorie: « Hempie-raak-my-nie	“Ken jy die see, Meneer?” »
Kommentaarskakel	 Maandag 25 Februarie 2019 13:55	geplaas deur	Andries Visagie
Gaats, ek stem saam. Ja, daar is al veel swakker liedjies gepleeg as hierdie, maar "Sure as Kilimanjaro rises like Olympus above the Serengeti" - ek wil iets oorkom wanneer die liedjie speel, omdat daardie "Serengeti" net eenvoudig nie reg inpas in hulle hele rymskema nie - dis so ooglopend lomp en aangeplak. Tot(o) hiertoe en nie verder nie :-)